סיכום שנת 2021 במרכז הצפרות הישראלי

שנת 2021 הייתה שנת קורונה נוספת שהשפיעה על התיירות הנכנסת והמקומית. כמו כן, בסוף 2021 דן אלון סיים את תפקידו במרכז הצפרות הישראלי, ויואב פרלמן החליף אותו. בדצמבר 2021 פקדה את ישראל התפרצות של שפעת העופות שגרמה לפגיעה קשה בעגורים בעמק החולה, והניעה תהליכי ממשק חשובים.

שיקום והשבה של בתי גידול לחים

תחום זה הפך להיות תחום מרכזי בפעילות מרכז הצפרות הישראלי. במסגרתו מגויסים כספים לפרויקט Start-Up Nature שהושק בשנת 2021. במאי יצא דן אלון לצפון אמריקה לגיוס כספים, מסע שהיה מוצלח מאוד. פרוייקט השיקום בכפר רופין התקדם בצורה משמעותית בשנת 2021. הסתיימה הקמת פארק הצפרות על בתי הגידול הטבעיים שבו, וכן המשיך ממשק מאגר עמוד שהפך להיות מוקד משיכה אזורי לעופות, כולל עופות דוגרים נדירים.

רשת מרכזי צפרות

המשיכה העבודה על פארק הצפרות במעגן מיכאל, שכללה חתימת הסכם עם חברה הממשלתית לתיירות ועם קיבוץ מעגן מיכאל. בסוף השנה החלו עבודות פיזיות להקמת הפארק, בשלב הראשון במבואה שמוקמת בבית הספר שדה, ובהמשך ימשיכו העבודות בשטחי הבריכות שבשנת 2022 ישוקמו לבתי גידול לחים. בכפר רופין הסתיימה העבודה על פארק הצפרות, כולל התשתית לקליטת קהל. ההפעלה שלו תתחיל בשנת 2022. ברמת הנגב נחנך מרכז הצפרות רמת הנגב. בשנת 2022 תתחיל הפעלתו לקהל. בתחנה לחקר ציפורי ירושלים על שם נילי ודוד הסתיימה הקמת מעבדת השדה, והפעלתה תחל בשנת 2022. בפארק הצפרות באילת הסתיימה הקמת גוף המים החדש והקמת מערכת מסתורי התצפית והשבילים.

סקרים ואיסוף מידע

בעונת הקינון של 2021 התקיימה עונת איסוף המידע השנייה מתוך שלוש של אטלס ציפורי ישראל, בהשתתפות פעילה של מאות צפרים וצפריות דרך אפליקציית eBird. בנוסף, באביב 2021 התקיימו עוד שני סקרים רחבי היקף, סקר מרחב ניצנה בעונתו השנייה והאחרונה, וסקר גולן וחרמון בעונתו הראשונה מתוך שתיים. מרכז הצפרות המשיך להיות שותף עם רשות הטבע והגנים בניטור הדוק של הדורסים הדוגרים בישראל.

אלופי הנדידה והחוק להגנת חיית הבר

גם ללא השתתפות בינלאומית בגלל הקורונה, בשנת 2021 הושק מיזם 'שנת התור' שמטרתו העלאת מודעות וגיוס כספים למען שמירה על התור המצוי באגן הים התיכון. בסוף ספטמבר התקיים בעמק החולה בהצלחה רבה מירוץ 'אלופי הנדידה' שכלל עשרות קבוצות ובהן ילדים ונוער, נשים, חרדים ומהמגזר הערבי. בעקבות לחץ של מרכז הצפרות הישראלי, הוציאה השרה להגנת הסביבה הוראת שעה המפסיקה לשלוש שנים את הצייד של התור המצוי בישראל, ובאופן סופי את הצייד של השליו הנודד בישראל.

תיירות ופעילות ציבורית

למרות המחסור בתיירות נכנסת, גם בשנת 2021 פעילות תיירות הצפרות הפנים-ישראלית המשיכה להיות מוצלחת מאוד. מועדון הצפרות הישראלי המשיך לצמוח, ופעילויות הצפרות היו מבוקשות מאוד, הסיורים והסדנאות. בהמשך לפעילות בימי הקורונה, המשיכה בהצלחה רבה סדרת ההרצאות אונליין, שכללה מפגשים רבים, גם בשדה, במשך כל השנה.

מצלמות אונליין

עונת השידור של מצלמות אונליין מקיני העופות הדורסים נכנסה לעונתה השישית. כמו בכל שנה, גם בשנת 2021 מצלמות האונליין זכו לחשיפה אדירה ודרכן עברו מסרי שמירת טבע חשובים. בשנת 2021 פעלו מצלמות אונליין על קיני נשר, עקב עיטי, חיוויאי ולראשונה רחם מדברי.

פורשים כנף

במסגרת פרוייקט פורשים כנף המשותף לחברה להגנת הטבע, לרשות הטבע והגנים וחברת חשמל, המשיכה העבודה בשני מישורים מרכזיים: קידום הפעולה הממלכתית למניעת תופעת ההרעלות, הפוגעת קשות בעופות הדורסים בישראל, וכן בעבודה עם חברת חשמל על מנת לצמצם את ההתחשמלות וההתנגשות בקווי מתח, במיוחד של עופות דורסים. מבחינת קידום הפעולה למניעת הרעלות, במיוחד לאחר אירוע ההרעלה החמור בחודש אוקטובר, נמשכה העבודה לתיקון החלקים הרלוונטיים בחוק להגנת חיית הבר העוסקים בהרעלות, וכן קידום של תוכנית לאומית למניעת הרעלות בהובלת המשרד להגנת הסביבה. בעבודה עם חברת החשמל נעשתה כברת דרך משמעותית, בה הוסכם על מיגון 6000 עמודי חשמל בחמש השנים הקרובות, וכן על מחקר מקיף למציאת אמצעי מיגון אפקטיביים לצמצום התנגשויות.